गोपीकृष्ण गोस्वामी
शिवानन्द गोस्वामी के वंशज आत्रेय गोत्र में जन्मे गोपीकृष्ण गोस्वामी एक पौराणिक-याज्ञिक, ज्योतिर्विद, पंचकर्मकांडी श्रीमद्भागवतानुष्ठानी संत-पुरुष थे। अपनी साधना के बल पर आपने सहस्त्र चंडी यज्ञादि योगानुष्ठान से फल-सिद्धियां प्राप्त की थीं । यह अपने समय में जयपुर में जैमिनीय ज्योतिष के आधार पर जातक की सटीक आयु गणना करने वाले ज्योतिषाचार्य माने जाते थे ! आपने बद्रीनाथ धाम में निराहार रह कर सम्पूर्ण भागवत पुराण का पाठ केवल ढाई दिनों में करके पुराणवक्ता की उपाधि प्राप्त की तथा वहां पधारे विद्वानों में श्रेष्ठ सम्मान प्राप्त किया। पुष्टिमार्गीय आचार्य श्रीगोकुलनाथ गोस्वामी ने 'पंडित-सभा’ में आपको ‘पंडितराज’ व ‘पौराणिक मार्तण्ड’ की उपाधि प्रदान कीं थी ।